Document ID: 31993L0051

Reference:
03/Sv. 002
HR
Službeni list Europske unije
10
31993L0051
L 205/24
SLUŽBENI LIST EUROPSKE UNIJE
24.06.1993.
DIREKTIVA KOMISIJE 93/51/EEZ
od 24. lipnja 1993.
kojom se utvrđuju pravila o kretanju određenog bilja, biljnih proizvoda ili drugih predmeta kroz zaštićeno područje i o kretanju takvog bilja, biljnih proizvoda ili drugih predmeta koji potječu iz takvog zaštićenog područja i kreću se unutar njega
KOMISIJA EUROPSKIH ZAJEDNICA,
uzimajući u obzir Ugovor o osnivanju Europske ekonomske zajednice,
uzimajući u obzir Direktivu Vijeća 77/93/EEZ od 21. prosinca 1976. o zaštitnim mjerama za sprečavanje unošenja u Zajednicu organizama štetnih za bilje ili biljne proizvode i za sprečavanje njihovog širenja u Zajednici (1), kako je zadnje izmijenjena Direktivom Komisije 93/19/EEZ (2), a posebno njezin članak 6. stavak 7. prvu i drugu alineju,
budući da primjena sustava biljnog zdravstva Zajednice u Zajednici kao području bez unutarnjih granica obuhvaća priznavanje „zaštićenih područja” uspostavljenih za određeno bilje, biljne proizvode ili druge predmete, u odnosu na jedan ili više štetnih organizama;
budući da u skladu s odredbama Direktive 77/93/EEZ, koja je na snazi od 1. lipnja 1993., bilje, biljne proizvode i druge predmete navedene u Prilogu V. dijelu A odjeljku II. nije dozvoljeno unositi u određeno zaštićeno područje ili ih premještati unutar njega, osim ako njima, njihovoj ambalaži ili vozilima koja ih prevoze nije priložena biljna putovnica koja važi za takvo područje i službeno je izdana u skladu s odredbama članka 10. stavka 1. navedene Direktive; budući da se ove odredbe ne primjenjuju ako su ispunjena određena jamstva u pogledu kretanja bilja, biljnih proizvoda ili drugih predmeta kroz zaštićeno područje uspostavljeno za navedeno bilje, biljne proizvode ili druge predmete u odnosu na jedan ili više štetnih organizama; i budući da ove odredbe mogu biti ispunjene manje strogim uvjetima od onih propisanih u članku 6. stavku 4. navedene Direktive za takvo bilje, biljne proizvode ili druge predmete koji potječu iz takvog zaštićenog područja i kreću se unutar njega;
budući da se u nedostatku općenito prihvaćenih jamstava ona trebaju propisati, uzimajući u obzir tipične uvjete uz koje se navedeno kretanje odvija, kako bi se osigurala zadovoljavajuća zdravstvena zaštita bilja;
budući da su mjere predviđene ovom Direktivom u skladu s mišljenjem Stalnog odbora za zdravlje bilja,
DONIJELA JE OVU DIREKTIVU:
Članak 1.
1.   Države članice osiguravaju da uvjeti propisani u stavku 2. budu ispunjeni kada se bilje, biljni proizvodi ili drugi predmeti popisani u Prilogu V. dijelu A odjeljku II. Direktive 77/93/EEZ, koji potječu izvan zaštićenog područja uspostavljenog za navedeno bilje, biljne proizvode ili druge predmete u pogledu jednog ili više štetnih organizama, u skladu s člankom 2. stavkom 1. točkom (h) Direktive 77/93/EEZ, kreću kroz takvo područje do konačnog odredišta izvan zaštićenog područja, a nemaju važeću biljnu putovnicu za to područje.
2.   Potrebno je ispuniti sljedeće uvjete:
(a)
korištena ambalaža ili, prema potrebi, vozila kojima se prevozi bilje, biljni proizvodi ili drugi predmeti iz stavka 1. moraju biti čisti i bez štetnih organizama iz stavka 1. i takvih svojstva da nema rizika od širenja štetnih organizama;
(b)
odmah nakon pakiranja, ambalaža ili, prema potrebi, vozila kojima se prevozi navedeno bilje, biljni proizvodi ili drugi predmeti, zatvaraju se sukladno strogim standardima biljnog zdravstva, kako bi se osiguralo da nema rizika od širenja štetnih organizama u odgovarajuće zaštićeno područje, da istovjetnost ostane nepromijenjena i ispuni zahtjeve odgovornih službenih tijela iz Direktive 77/93/EEZ i da ambalaža i vozila ostanu zatvoreni tijekom prijevoza preko određenog zaštićenog područja;
(c)
bilju, biljnim proizvodima ili drugim predmetima iz stavka 1. mora biti priložena isprava koja se uobičajeno koristi u trgovačkom prometu, koja ukazuje da navedeni proizvodi potječu izvan određenog zaštićenog područja i imaju odredište izvan određenog zaštićenog područja.
3.   Ako se tijekom službene provjere organizirane u skladu s člankom 11. stavkom 7. Direktive 77/93/EEZ i provedene na mjestu unutar određenog područja ustanovi da uvjeti propisani člankom 1. stavkom 2. nisu ispunjeni, odmah se poduzimaju, prema potrebi, i ne dovodeći u pitanje mjere koje se poduzimaju ako bilje, biljni proizvodi ili drugi predmeti ne ispunjavaju uvjete propisanim u Direktivi 77/93/EEZ, sljedeće službene mjere:
—
pečaćenje ambalaže,
—
prijevoz bilja, biljnih proizvoda ili drugih predmeta, pod službenim nadzorom, do odredišta izvan određenog zaštićenog područja.
Članak 2.
1.   Države članice propisuju da se blaži uvjeti primjenjuju na ono bilje, biljne proizvode ili druge predmete popisane u Prilogu V. dijelu A odjeljku II. Direktive 77/93/EEZ, koji potječu iz zaštićenog područja uspostavljenog za navedeno bilje, biljne proizvode ili druge predmete u odnosu na jedan ili više štetnih organizama i koji se kreću unutar tog područja.
2.   U smislu stavka 1. primjenjuje se sljedeća manje stroga mjera: službenim pregledima iz članka 6. stavka 4. navedene Direktive može se udovoljiti ispunjenjem uvjeta utvrđenih Direktivom 92/70/EEZ od 30. srpnja 1992. kojom se utvrđuju detaljna pravila za istraživanja koja se obavljaju u svrhu priznavanja zaštićenih područja u Zajednici (3).
Članak 3.
1.   Države članice donose zakone i druge propise potrebne za usklađivanje s ovom Direktivom do datuma propisanog člankom 3. stavkom 1. Direktive Vijeća 91/683/EEZ (4) One o tome odmah obavješćuju Komisiju.
Kada države članice donose ove odredbe, te odredbe prilikom njihove službene objave sadržavaju uputu na ovu Direktivu ili se uz njih navodi takva uputa. Načine tog upućivanja određuju države članice.
2.   Države članice Komisiji bez odgode dostavljaju sve odredbe domaćeg prava koje donesu u području na koje se odnosi ova Direktiva. Komisija o tome obavješćuje druge države članice.
Članak 4.
Ova je Direktiva upućena državama članicama.
Sastavljeno u Bruxellesu 24. lipnja 1993.
Za Komisiju
René STEICHEN
Član Komisije
(1)  SL L 26, 31.1.1977., str. 20.
(2)  SL L 96, 22.4.1993., str. 33.
(3)  SL L 250, 29.8.1992., str. 37.
(4)  SL L 376, 31.12.1991., str. 29.

Summary:
Kretanje određenog bilja i biljnih proizvoda kroz zaštićena područja
Kretanje određenog bilja i biljnih proizvoda kroz zaštićena područja
 
SAŽETAK DOKUMENTA:
Direktiva 93/51/EEZ – kretanje određenog bilja i materijala povezanih s biljem kroz zaštićeno područje i kretanja takvih materijala koji potječu iz takvog zaštićenog područja i kreću se unutar njega
ČEMU SLUŽI OVA DIREKTIVA?
Njome se žele nadopuniti pravila za biljno zdravstvo (koja su trenutačno sadržana u Direktivi 2000/29/EZ) kako bi se zaštitilo unošenje u označena zaštićena područja* organizama iz EU-a štetnih za bilje ili biljne proizvode kako bi se spriječilo njihovo širenje. Ti organizmi uključuju kukce, nematode (crve iz porodice nematoda, kao što je oblić ili valjkasti crv) i bakterije.  Ova direktiva omogućuje zemljama EU-a da dopuste premještanja određenog bilja u zaštićenim područjima ili kroz njih bez potrebe za biljnom putovnicom za odgovarajuće zaštićeno područje dokle god su ispunjeni određeni uvjeti.  
KLJUČNE TOČKE
Zemlje EU-a mogu zatražiti imenovanje posebne zaštite od štetnih organizama za svoje cjelokupno državno područje ili njegov dio. Zaštićeno područje definira se u odnosu na određeni štetni organizam.  Opća su pravila da bilje, biljni proizvodi ili drugi predmeti (npr. određene vrste drva ili tla) koji su potencijalni prijenosnici štetnih organizama relevantnih za određena zaštićena područja moraju imati važeću biljnu putovnicu pri unošenju u zaštićeno područje ili kretanju kroz njega.  Međutim, u pogledu kretanja kroz zaštićeno područje bilja, biljnih proizvoda ili drugih predmeta koji potječu izvan tog područja, Direktivom 93/51/EEZ utvrđuju se sljedeći uvjeti:ambalaža i vozila koji se koriste za prijevoz bilja moraju biti čisti i bez štetnih organizama te odgovarajuće vrste kako bi se osiguralo da nema rizika od širenja štetnih organizama;odmah nakon pakiranja i utovarivanja ambalaža ili vozilo mora biti zatvoreno kako ne bi bilo rizika od širenja štetnih organizama u zaštićenom području; moraju ostati zatvoreni tijekom prijevoza;biljni materijali moraju imati popratnu ispravu, koja se uobičajeno koristi u trgovačkom prometu, koja ukazuje da navedeni proizvodi potječu izvan određenog zaštićenog područja i imaju odredište izvan određenog zaštićenog područja.  Ako se u slučaju službene provjere ustanovi da prethodno navedeni uvjeti nisu ispunjeni, ambalaža se zapečaćuje, a biljni materijali prevoze pod službenim nadzorom izvan zaštićenog područja.  Slični uvjeti primjenjuju se na biljne materijale koji potječu iz predmetnog zaštićenog područja i kreću se unutar njega. Međutim, službene provjere mogu biti udovoljene ispunjenjem uvjeta utvrđenih u detaljnim pravilima za istraživanja koja se obavljaju u svrhu utvrđivanja zaštićenih područja (Direktiva 92/70/EEZ). Ta detaljna istraživanja provode se na godišnjoj razini i uključuju uzimanje uzoraka bilja, biljnih proizvoda i uzgojnog supstrata na predmetnim područjima.  
OTKADA SE OVA DIREKTIVA PRIMJENJUJE?
Primjenjuje se od 24. srpnja 1993., a morala je postati dio zakonodavstva u zemljama EU-a do 1. lipnja 1993. (datum na koji je upućeno u Direktivi Vijeća 91/683/EEZ, dokumentu koji je naknadno stavljen izvan snage i zamijenjen Direktivom Vijeća 2000/29/EZ).
POZADINA
Za više informacija vidjeti:Zaštićena područja (Europska komisija).  
KLJUČNI POJMOVI
Zaštićeno područje: imenovano na temelju opasnosti da bi se određeni štetni organizam mogao razviti zbog povoljnih okolišnih uvjeta.
GLAVNI DOKUMENT
Direktiva Komisije 93/51/EEZ od 24. lipnja 1993. kojom se utvrđuju pravila o kretanju određenog bilja, biljnih proizvoda ili drugih predmeta kroz zaštićeno područje i o kretanju takvog bilja, biljnih proizvoda ili drugih predmeta koji potječu iz takvog zaštićenog područja i kreću se unutar njega (SL L 205, 17.8.1993., str. 24.–25.)
VEZANI DOKUMENTI
Uredba (EU) 2016/2031 Europskog parlamenta i Vijeća od 26. listopada 2016. o zaštitnim mjerama protiv organizama štetnih za bilje i o izmjeni uredaba (EU) br. 228/2013, (EU) br. 652/2014 i (EU) br. 1143/2014 Europskog parlamenta i Vijeća te stavljanju izvan snage direktiva Vijeća 69/464/EEZ, 74/647/EEZ, 93/85/EEZ, 98/57/EZ, 2000/29/EZ, 2006/91/EZ i 2007/33/EZ (SL L 317, 23.11.2016., str. 4.–104.)
Uredba Komisije (EZ) br. 690/2008 od 4. srpnja 2008. o priznavanju zaštićenih zona u Zajednici izloženih posebnim rizicima za zdravlje bilja (Preinaka) (SL L 193, 22.7.2008., str. 1.–6.)
Sukcesivne izmjene i dopune Direktive 2000/29/EZ uključene su u izvorni tekst. Ovaj pročišćeni tekst ima samo dokumentarnu vrijednost.
Direktiva Vijeća 2000/29/EZ od 8. svibnja 2000. o zaštitnim mjerama protiv unošenja u Zajednicu organizama štetnih za bilje ili biljne proizvode i protiv njihovog širenja unutar Zajednice (SL L 169, 10.7.2000., str. 1.–112.)
Vidjeti pročišćeni tekst.
Direktiva Komisije 92/70/EEZ od 30. srpnja 1992. kojom se propisuju detaljna pravila za istraživanja koja se provode u svrhu priznavanja zaštićenih područja u Zajednici (SLL 250, 29.8.1992., str. 37.–39.)
Posljednje ažuriranje 28.02.2018